**Ymarfer 7 i’r Saesneg**

Daeth defnyddio tanwydd wedi’i wneud o olew llysiau yn hytrach nag o betrol yn boblogaidd yn ddiweddar. Mae 30m o gerbydau diesel ym Mhrydain a allai redeg yn fwy effeithiol, heb achosi cymaint o niwed i’r amgylchedd trwy ddefnyddio biodiesel yn lle diesel petrol.

Mae’r broses o wneud biodiesel yn hollol syml - yn wir gallai unrhyw un ei wneud dim ond iddo gael gwybod y cyfartaledd o fethanol sydd angen ei ychwanegu at olew llysiau a gwybod hefyd sut i buro brasder sglodion ac olew llysiau amhur.

Un fantais fawr o ddefnyddio biodiesel yw’r pris - os ydych chi’n ei wneud eich hun (yn gyfreithlon wrth gwrs ac yn talu treth arno) mae’n anhygoel o rad ond mae hyd yn oed biodiesel sy’n cael ei werthu gan gwmnïau cyfreithlon yn llawer rhatach na diesel petrol. Mae pobl sy’n gofidio am yr amgylchedd yn llawenhau bod rhagor o bobl yn defnyddio biodiesel am ei fod yn gwneud llai o niwed i’r amgylchedd. Mae’n creu 10% yn llai o garbon monocsid.

Gwyddonydd o’r Almaen oedd Rudolph Diesel. Yn 1893 cyhoeddodd ymchwil yn disgrifio peiriant chwyldroadol lle byddai’r aer yn cael ei gywasgu gan bistonau i achosi gwres uchel. Dyngarwr mawr oedd Diesel a’i obaith mawr oedd y byddai ei beiriant chwyldroadol yn galluogi’r werin bobl i gystadlu yn erbyn y diwydiannau mawr oedd yn rheoli’r fasnach ynni. Yn anffodus, defnydd milwrol fu’r defnydd cyntaf pwysig o beiriant chwyldroadol Diesel. Roedd Hitler yn defnyddio peiriant diesel ar gyfer llongau tanfor yr Almaen yn ystod y rhyfel.

[Addasiad o erthygl *Y Faner Newydd* ar y we]